
ACORD 272/2007, DE 7 DE NOVEMBRE, DEL CONSELL DE

L’AUDIOVISUAL DE CATALUNYA
Expedient núm. 15/2007-S TELEVISIÓ DE CATALUNYA, SA (TV 3)
Resolució imposició sanció 

I. Antecedents

1. L’Àrea de Continguts del Consell de l’Audiovisual de Catalunya, va informar que durant la retransmissió del partit de futbol amistós del 17 de juny de 2007, entre el Sevilla FC i el Villareal CF, TV3 va inserir, a les 22:14 hores, una pantalla dividida amb publicitat de BBVA.
Concretament, l’informe determinava que «La pantalla dividida consisteix en la divisió de la pantalla en dues parts on s’emet simultàniament la retransmissió del partit sense so en una, i l’espot del BBVA en l’altra. La pantalla dividida s’insereix en un moment en què la pilota està en moviment. La possible incidència detectada té a veure amb el fet que en les retransmissions de partits amb descansos fixes només es pot emetre publicitat en totes les seves formes (exceptuant les transparències i la publicitat virtual) durant els descansos. Així doncs, la inclusió de les pantalles dividides durant un partit de futbol no estaria permesa».
2. Atès que els fets podien ser susceptibles de constituir una infracció de la lletra b) de l’apartat 3 de l’article 98 de la Llei 22/2005, de 29 de desembre, de la comunicació audiovisual de Catalunya (en endavant, LCA), el Ple del Consell, mitjançant l’Acord 206/2007, de 27 de juny, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, va decidir obrir un període d’informació prèvia a fi de donar audiència al prestador de serveis Televisió de Catalunya, SA com a part interessada, per tal que en el termini màxim de cinc dies a comptar des del dia següent a la recepció de la notificació d’aquest Acord, formulés les manifestacions que considerés oportunes.
3. El 10 de juliol de 2007 va tenir entrada en aquest Consell un escrit que signava el senyor Carles Viñas,  com a cap de l’Assessoria jurídica, actuant en nom i representació de Televisió de Catalunya, SA, en el qual s’al·legava, entre d’altres, que «l’article 98 de la LCA no estableix cap obligació en relació a la difusió de publicitat a través de la pantalla dividida, ja que té una regulació pròpia i específica a l’article 104 de la LCA, article que, d’altra banda, no conté cap remissió específica a l’article 98 de la mateixa norma legal» i que «l’article 98.3 no prohibeix l’emissió de pantalla dividida en partits de futbol, ni especifica en quin tipus de programes o continguts està permesa o prohibida la seva inserció, ni és d’aplicació a la pantalla dividida ja que seria una contradicció aplicar a aquesta forma de publicitat el règim establert per a la inserció de publicitat entre programes i interrupcions publicitàries»; i, finalment al·legava que, «davant la inexistència de regulació de les obligacions que estableix l’article 104 LCA, amb la corresponent inseguretat jurídica que això provoca considera lícita la pantalla dividida en un partit de futbol».

4. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 226/2007, de 18 de juliol, va decidir desestimar les al·legacions presentades i incoar un procediment sancionador a Televisió de Catalunya, SA per la utilització de la pantalla dividida, amb publicitat de BBVA, durant la retransmissió per TV3, el 17 de juny de 2007, del partit de futbol amistós entre el Sevilla FC i el Villareal CF, sense respectar les obligacions establertes a la lletra b) de l’apartat 3 de l’article 98 de la LCA, fet susceptible de constituir una infracció greu tipificada a la lletra e) de l’article 133 de l’esmentada llei.
5. Una vegada notificat l’Acord d’incoació a l’interessat, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre, de règim jurídic de les administracions públiques i del procediment administratiu comú. L’interessat no va fer cap al·legació dins del termini atorgat.
6. El 16 d’octubre de 2007 la instructora de l’expedient va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 10 d’octubre, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, d’11 de novembre, de procediment sancionador d’aplicació als àmbits de competència de la Generalitat.

7. El 29 d’octubre de 2007, i dins del termini atorgat, va tenir entrada en aquest Consell un escrit signat pel senyor Carles Viñas i Llebot, cap de l’assessoria jurídica, actuant en nom i representació de Televisió de Catalunya, SA, en què manifesta d’una banda, la seva disconformitat amb la proposta de resolució i les valoracions que fa, i considera  que «els fonaments de dret de la proposta no desvirtuen les al·legacions i arguments que aquesta part ha formulat mitjançant els escrits de data 22 de maig i 30 de juliol, els quals reiterem i donem per reproduïts». D’altra banda, «neguem i rebutgem el possible abús de dret a que es refereix la proposta, doncs TVC, SA  no ha utilitzat l’apartat 3 de l’article 104 com a norma de cobertura per eludir una altra norma (lletra b de l’apartat 3 de l’article 98). Tot el contrari, TVC, SA  ha exercit, conforme a les exigències de la bona fe, el dret a usar de la pantalla dividida que reconeix de forma expressa l’apartat 2 de l’article 104, i ho ha fet respectant les condicions que determina dit precepte».
II. Fonaments de Dret

1. Anàlisi de les al·legacions

Les al·legacions que realitza l’interessat es limiten a reiterar i donar per reproduïdes les que es van presentar el 10 de juliol de 2007, per la qual cosa, no cal entrar de nou a valorar-les, atès que ja van ser objecte de l’oportuna valoració i posterior desestimació a l’Acord 226/2007, de 18 de juliol, d’inici de l’expedient sancionador.

I en relació a l’al·legació sobre el possible abús, es tenen per fetes les manifestacions sobre el reconeixement per part de TVC,SA de les exigències legalment reconegudes a l’apartat 2 de l’article 104 LCA, que pel que fa a l’ús de la pantalla dividida, obliga a respectar la integritat dels continguts audiovisuals i les regles contingudes en la Llei esmentada.

2. Tipificació dels fets
La inserció de la pantalla dividida amb publicitat de BBVA, durant la retransmissió del partit de futbol amistós entre el Sevilla FC i el Villareal CF, el 17 de juny de 2007 per TV3, vulnera allò que preveu la lletra b de l’apartat 3 de l’article 98 de la LCA, que disposa: «En les emissions o programes esportius o d’esdeveniments o espectacles d’estructura similar en què hi hagi intervals de temps entre cadascuna de les parts que els componen, només es poden inserir publicitat i anuncis de televenda durant aquests intervals. A aquest efecte, l’interval ha de tenir caràcter natural, no accidental i vinculat directament amb l’estructura de l’esdeveniment o espectacle».
3. Qualificació de la infracció

El fet descrit constitueix una infracció prevista a la lletra e de l’article 133 LCA, que considera una infracció greu l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual. Pel que fa a les obligacions en relació amb la utilització de la pantalla dividida, l’article 104 LCA disposa «L’ús de la pantalla dividida per difondre continguts publicitaris ha de respectar la integritat dels continguts audiovisuals, i  les regles generals contingudes en aquesta llei, en especial pel que fa a la publicitat il·lícita o prohibida». I una d’aquestes regles és la regulada a l’apartat 3 de l’article 98 de la LCA, anteriorment esmentat.
4. Sanció aplicable 
La infracció descrita, d’acord amb el que disposa l’article 136 de la LCA s’ha de sancionar amb una multa de DOTZE MIL UN EUROS (12.001 euros). Es donen per reproduïts els criteris de fixació de la quantia de la multa i la seva valoració, establerts al Fonament de Dret tercer de la proposta de resolució de la instructora de l’expedient, de data 9 d’octubre de 2007 (intencionalitat de la conducta, manca de reincidència i de reiteració en els fets). 

5. Autoritat competent per imposar la sanció

El  Consell de l’Audiovisual de Catalunya és l’òrgan competent per imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, els fets i els fonaments de dret, i d’acord  amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per Acord 3/2001, 28 de febrer, el Ple del Consell ha adoptat els següents:

ACORDS

1. Desestimar les al·legacions presentades pel senyor Carles Vinyes, com a cap de l’Assessoria jurídica, actuant en nom i representació de TELEVISIÓ DE CATALUNYA, SA.

2. Declarar al prestador de serveis TELEVISIÓ DE CATALUNYA, SA responsable de la comissió d’una infracció greu tipificada a la lletra e de l’article 133 de la LCA, per l’incompliment de les obligacions previstes a l’article 104 de la LCA, en relació amb les obligacions que prescriu l’apartat 3 de l’article 98 de la LCA, arran de la inserció de la pantalla dividida amb publicitat de BBVA, durant la retransmissió del partit de futbol amistós entre el Sevilla FC i el Villareal CF, el 17 de juny de 2007, per TV3.
3. Imposar al prestador de serveis TELEVISIÓ DE CATALUNYA, SA, una multa de DOTZE MIL UN EUROS (12.001 euros).

4. Notificar aquest Acord a TELEVISIÓ DE CATALUNYA, SA.
Barcelona, 7 de novembre de 2007

Josep M. Carbonell i Abelló

            Dolors Comas d’Argemir i Cendra

President

